Syyttömille maksettujen, niin sanottujen koppikorvausten määrä on yli nelinkertaistunut kymmenessä vuodessa. Niillä tarkoitetaan korvauksia, jotka maksetaan syyttömänä vangituille ja tuomituille.

Viime vuonna korvauksia maksettiin yhteensä kolme miljoonaa euroa, kun vielä vuonna 2007 vastaava summa oli 720 000 euroa.

Valtion kassasta maksettujen korvausten määrä on noussut tasaisesti joka vuosi.

Yle Uutisgrafiikka

Korvausten maksamisen hoitaa Suomessa Valtiokonttori.

Lakiasiainpäällikön Pekka Syrjäsen mukaan korvaussumman nousu johtuu siitä, että pitkäaikaisia vapaudenmenetyksiä on tullut enemmän mitä aiemmin ja epäilyt kohdistuvat entistä törkeämpiin rikoksiin.

Valtiokonttori hylkää vuosittain vain muutamia hakemuksia, joissa korvausten maksamiseen ei ole perustetta. Yle Uutisgrafiikka

Törkeät huumausainerikokset tyyppitapaus

Syrjänen ei halua lähteä avaamaan yksittäisten korvaustapausten taustoja.

Hän kertoo kuitenkin yleisellä tasolla, että viime vuoden ennätyssummaan kirittivät noin viidelle törkeästä rikoksesta epäillylle ja myöhemmin syyttömäksi todetulle ihmiselle maksetut korvaukset.

Etenkin ulkomaalaisten vapaudenmenetysajat ovat Syrjäsen mukaan lisääntyneet viime vuosina.

Poliisi voi pidättää epäillyn, jos hänellä ei ole vakinaista asuntoa Suomessa ja on todennäköistä, että hän poistumalla maasta karttaa esitutkintaa, oikeudenkäyntiä tai rangaistuksen täytäntöönpanoa.

Tyyppitapaukseksi pitkiksi venyneistä vankeusajoista Syrjänen nostaa törkeät huumausainerikosepäilyt.

– Joku ulkomaalainen henkilö tulee autollaan Suomeen, jää tullissa kiinni ja autosta löytyy merkittävä määrä esimerkiksi huumausaineita, Syrjänen kuvailee.

Poliisi alkaa tutkia tapausta törkeänä huumausainerikoksena ja tapauksesta nousee syyte, mutta käräjäoikeus katsoo, ettei näyttöä rikoksesta ole riittävästi. Tähän prosessiin kuluu useita kuukausia.

Perustaso 100–120 euroa

Lain mukaan yli yhden vuorokauden mittainen vapaudenmenetys oikeuttaa korvauksiin.

Koppikorvausten lähtötaso on 100–120 euroa vapaudenmenetysvuorokaudelta. Kovempia vuorokausikorvauksia maksetaan esimerkiksi vankeuden pituuden, epäillyn teon törkeyden ja tekijän nuoren iän perusteella.

Valtaosa maksetuista korvauksista on Valtiokonttorin lakiasiainpäällikön Pekka Syrjäsen mukaan perustasoa ja menevät ihmisille, jotka ovat olleet vankilassa ilman syytä alle viikon.

Syrjäsen mukaan korvauksia tuomioistuinkäsittelyn turvaamiseksi saaneet eli käytännössä useimmiten ulkomaalaiset ovat istuneet syyttöminä yleensä vajaat puoli vuotta.

Julkisuuteen nousevat vain pitkät vapaudenmenetysajat

Julkisuuteen nousevat korvaussummat, joissa vuorokauden hinta nousee useisiin satoihin euroihin.

Esimerkiksi viime vuonna koppikorvauksia 200 000 euroa saaneen kuubalaislentopalloilijan sellivuorokauden korvaussummaksi muodostui noin 500 euroa. Häntä epäiltiin törkeästä raiskauksesta. Mies ehti olla vangittuna lähes vuoden ennen kuin hovioikeus vapautti hänet.

Yksi puhutuimmista tapauksista lienee vuonna 2016 miehensä murhasta vapautetun Anneli Auerin korvausvaade. Hän vaati valtiolta ennätyksellisiä miljoonakorvauksia, mutta sai lopulta noin 500 000 euroa. Auer oli vankilassa reilut 600 vuorokautta.

Isoja korvausvaateita lienee tulossa myös tänä vuonna, kun terrorismirikossyytteistä alkuvuonna vapautettu mieskolmikko pohtii parhaillaan vaatimustensa suuruutta. Heistä osa oli vapautensa menettäneinä useita kuukausia.

Rikoksesta epäillyille, mutta myöhemmin syyttömäksi todetuille on maksettu korvauksia Suomessa 1970-luvulta lähtien.